b"\n_START_ARTICLE_\nGran Mestre (Orde de l'Hospital)\n_START_PARAGRAPH_\nEl Gran Mestre \xc3\xa9s la m\xc3\xa0xima dignitat de l'Orde de Sant Joan de Jerusalem, des del moment de la creaci\xc3\xb3 fins a l'actualitat. \xc3\x89s un c\xc3\xa0rrec vitalici i en un primer moment s'elegia de forma indirecta, de la seg\xc3\xbcent manera: el Cap\xc3\xadtol General, la congregaci\xc3\xb3 de tots els cavallers hospitalers, escollia tres membres, despr\xc3\xa9s aquests tres n'escollien un quart, els quatre un cinqu\xc3\xa8 i aix\xc3\xad fins a completar el nombre de tretze electors. A partir del segle XV l'elecci\xc3\xb3 ja es feia per sufragi directe de tot el Cap\xc3\xadtol. _NEWLINE_El nom de Gran Mestre es va fixar el 1489 quan el papa Innocenci VIII va fusionar l'orde de l'Hospital amb l'orde del Sant Sepulcre. Anteriorment hi havia hagut la denominaci\xc3\xb3 de magnus magister, per\xc3\xb2 no era usada sempre. _NEWLINE_El Gran Mestre residia al Convent o seu central de l'orde, sigui a Acre,  Rodes o Malta. Juntament amb ell, el Convent era format per set membres, cadascun d'ell representava una de les lleng\xc3\xbces de l'orde: el Gran Comanador, el Mariscal, l'Hospitaler, el Tresorer, el Draper, l'Almirall i el Turcpolier; a mitjan segle XV s'hi va afegir el c\xc3\xa0rrec de Canceller. Diversos cavallers catalans arribaren a la m\xc3\xa0xima dignitat de l'orde, a l'edat mitjana per exemple hi arribaren Antoni de Fluvi\xc3\xa0 i Pere Ramon Sacosta, tamb\xc3\xa9 ho feren els mallorquins Rafael Cotoner i Nicolau Cotoner."